Kiihtelysvaaran kirkon polttamisesta on tuomittu 30-vuotias joensuulaismies. Pohjois-Karjalan käräjäoikeus langetti miehelle 2 vuoden ja 8 kuukauden ehdottoman vankeusrangaistuksen törkeästä vahingonteosta.

Lisäksi tuomittu joutuu maksamaan lähes kolmen miljoonan euron korvaukset.

Joensuun evankelis-luterilaiselle seurakuntayhtymälle mies joutuu maksamaan korvauksia 369 000 euroa. Käytännössä kyse on alivakuutetun kirkon ja seurakunnan saaman vakuutuskorvauksen erotuksesta. Kirkon arvioitu arvo oli 2,4 miljoonaa euroa, mutta kirkon vakuutus kuittaa vahingosta 2,1 miljoonaa euroa.

Vakuutusyhtiö Op Vakuutus taas perii mieheltä korvauksia yli 2,5 miljoonaa euroa.

Puolustus vaati oikeudessa korvausten sovittelua, mutta käräjäoikeus ei nähnyt siihen perusteita.

Tuomittu pyysi avustajansa suulla anteeksi

Vaisulta Pohjois-Karjalan käräjäoikeudessa tiistaina vaikuttanut joensuulaismies katuu avustajansa mukaan tekoaan.

– Hän on pahoillaan ja katuu syvästi tekoaan. Hän haluaa pyytää anteeksi seurakunnalta, kertoi syytetyn avustaja Jaakko Koponen loppuyhteenvedossaan Pohjois-Karjalan käräjäoikeudessa.

Avustaja myös kielsi teon suunnitelmallisuuden.

– Se oli äkkiarvaamaton päähänpisto. Hänen isänsä oli kuollut noin kuukautta ennen tekoa ja se vaikutti elämänhallintaan. Hölmöilyä, luonnehti Jaakko Koponen kirkon polttamista.

Poliisin esitutkintamateriaalissa on valokuva, jossa näkyy syytetyn miehen kotipihalla maahan poltettu ristikuvio. Kuva on syyttäjän mukaan otettu ennen kirkkopaloa. Poliisi

Lisäksi avustaja piti korvausvaatimuksia kohtuuttoman suurina syytetylle. Kiihtelysvaarassa asuvalla miehellä ei ole palkkatuloja, minkä vuoksi hän on oikeutettu maksuttomaan oikeusapuun.

Vuonna 1770 valmistunut arvokas puukirkko paloi kivijalkaan saakka syyskuussa 2018.